|  |
| --- |
| Dokument oprettet 16. november 2021 / kft\_dh  Sag 10-2021-00487 – Dok. 555466 |

# Referat af møde i forretningsudvalget den 16. november 2021

Til stede: Thorkild Olesen, Sif Holst, Jan Jakobsen (under punkt 1-3), Anni Sørensen, Kathe B. Johansen, Lars Ahlburg, Pia Allerslev (under punkt 1-9), Katrine Mandrup Tang, Jesper Kejlhof (under punkt 3, 5 og 14), Anita Vium Jørgensen (under punkt 11) og Mette Søndergaard Pedersen (referent).

1. Godkendelse af dagsorden, herunder velkommen til det nye forretningsudvalg og præsentationsrundeThorkild Olesen bød velkommen til det nye forretningsudvalg.

Dagsorden blev godkendt.

2. Opsamling på referat af FU-møde den 26. august

Der var ingen bemærkninger.

3. 1. behandling af budget for DH 2022DH’s administrationschef Jesper Kejlhof gennemgik udkast til budget for DH 2022, der udviser et underskud på 1.074.000 kr.

På indtægtssiden er udlodningsmidlerne fastlagt ved fordelingsnøglen, og de forventes uændret at udgøre 12,5 mio. kr. Kontingentet fra medlemsorganisationerne er ligeledes uændret.

Fremover vil det være mere tydeligt i budgettet, hvad der er af politiske prioriteringer, fx folketingsvalg. Der er afsat 250.000 kr. til aktiviteter i tilfælde af et folketingsvalg, men hvis valget først udskrives i 2023, så overføres budgetposten. Det samlede lønbudget er beregnet ud fra nuværende bemanding tilskrevet forventet overenskomstreguleringer.

Forretningsudvalget godkendte udkast til budget for DH 2022, som herefter sendes i høring i medlemsorganisationerne med henblik på endelig godkendelse på mødet i forretningsudvalget den 15. december 2021.

4. DH’s arbejdsprogram for 2022

DH’s repræsentantskabsmøde 2021 godkendte ”Strategi- og handlingsplan 2022-25”, der sætter retning for de næste fire års politiske arbejde. Udmøntningen sker i årlige arbejdsprogrammer, der konkretiserer og prioriterer indsatserne.

Forretningsudvalget drøftede prioriteringerne og gav udtryk for stor opbakning til de foreslåede indsatser. Der var enighed om, at især evalueringen af det specialiserede område er en vigtig prioritering, og det blev understreget, at resultatet af evalueringen har betydning for en forbedring af retssikkerheden, hvilket blev tilføjet i teksten.

Forretningsudvalget godkendte DH’s arbejdsprogram for 2022.

5. DH’s Globale HandicapprogramDH’s internationale udviklingssamarbejde udmøntes og finansieres på baggrund af bevilling fra Udenrigsministeriet, og DH skal hvert år indsende et budget og et strategisk oplæg, hvor større initiativer og udvikling i DH’s Globale Handicapprogram beskrives.

DH’s Globale Handicapprogram er på finansloven og forventes samlet at ligge på 43,5 mio. kroner. Den største del af bevillingen på knap 30 mio. kroner går til udviklingsprojekter gennem Handicappuljen. Denne andel er på samme niveau, som tidligere år, og i 2022 forventes større søgning til Handicappuljen.

Forretningsudvalget drøftede fordelingen af midler på området og DH’s indsats i forhold til forvaltning/rådgivning, partnerskabsprojekter og de mange øvrige indsatser, herunder engagementsstrategi.

Forretningsudvalget godkendte budget 2022 for DH’s Globale Handicapprogram og tog udkast til strategisk oplæg til efterretning.

6. Udpegning til DUKH’s bestyrelse

DH har tre repræsentanter i DUKH’s bestyrelse (Den Uvildige Konsulentordning på Handicapområdet). Bestyrelsen skal beskikkes for den næste fireårige periode. DH’s medlemsorganisationer er blevet bedt om at indstille kandidater til bestyrelsen inkl. en sekundær kandidat af det modsatte køn jf. Ligestillingsloven.

Forretningsudvalget besluttede at udpege følgende personer til en ny fireårig periode:

* Thorkild Olesen, formand for DH og medlem af Dansk Blindesamfund
* (Jannie Hammershøi, medlem af DBS forretningsudvalg, som sekundær kandidat)
* Kirstin S. Eliasen, medlem af Landsforeningens Autismes hovedbestyrelse
* (Flemming Rasmussen, medlem af Landsforeningens Autismes hovedbestyrelse, som sekundær kandidat)
* Jackie Lehmann Hansen, formand for Foreningen Danske Døvblinde
* (Hanne Vestergaard Ottesen, medlem af DH Rebild, som sekundær kandidat)

7. Udpegning til Musholmfondens bestyrelse

DH har to repræsentanter i Musholmfondens bestyrelse, og da Janus Tarp fra UlykkesPatientForeningen har meddelt, at han fratræder sin post, skal forretningsudvalget udpege en ny repræsentant gældende for den resterende 1-årige valgperiode frem til sommer 2022.

Forretningsudvalget besluttede at udpege Philip Rendtorff, direktør i UlykkesPatientForeningen, som DH’s repræsentant.

8. Udpegning til Handicappuljens bevillingsudvalg

Forretningsudvalget godkendte revideret kommissorium for Handicappuljens bevillingsudvalg samt besluttede at udpege følgende personer til bevillingsudvalget:

* Sif Holst som formand (genudpegning)
* Søren Asboe Jørgensen fra CISU som eksternt medlem samt næstformand (genudpegning)
* Annemette Danielsen fra Oxfam IBIS som eksternt medlem (nyt medlem)
* Susanne Kjær, DBS, som internt medlem (nyt medlem)

Desuden blev Kasper Bergmann, DDL, og Ulla Trøjmer, DHF, udpeget som hhv. ny 1. og 2. suppleant.

9. Medlemskab af Dansk Erhverv og Civilsamfundets Brancheforening

Forretningsudvalget godkendte, at DH melder sig ind i Dansk Erhverv pr. 1. januar 2022, og at DH derudover melder sig ind i Civilsamfundets Brancheforening. Et medlemskab af Dansk Erhverv giver bl.a. adgang til juridisk rådgivning på det ansættelsesretlige område og erhvervsjuridisk rådgivning. Kontingentet er 50.000 kr. årligt, som er indregnet i budgettet for 2022. Udgiften til kontingent modsvares delvist ved et forventet mindre forbrug af ekstern støtte i form af advokatbistand.

Derudover får DH mulighed for at melde sig ind i Civilsamfundets Brancheforening for sammen med andre civilsamfundsaktører at arbejde for bedre rammevilkår for frivillige civilsamfundsorganisationer på social- og sundhedsområdet.

10. Mødeplan 2022Forretningsudvalget fastlagde følgende mødeplan for 2022:

Heldagsseminar kl. 9.00-16.00: tirsdag den 25. januar.

FU-møder kl. 12.30-16.00:onsdag den 2. februar, onsdag den 27. april, tirsdag den 7. juni, onsdag den 31. august, onsdag den 12. oktober og tirsdag den 6. december.

Handicappolitisk Råd kl. 12.00 -16.00: tirsdag den 16. marts og onsdag den 28. september.

Forretningsudvalget får en plan over, hvilke møder der gennemføres hhv. fysisk og online.

11. Temadrøftelse: DH’s arbejde med retssikkerhed

DH og KL etablerede i begyndelsen af 2021 en retssikkerhedsalliance. Alliancen gav anledning til både intern og ekstern debat og uenighed, og efter økonomiaftalen i juni blev der mellem KL og DH aftalt, at alliancen skal erstattes af et mindre ambitiøst dialogforum, som starter op efter kommunalvalget.

Forretningsudvalget evaluerede samarbejdet i retssikkerhedsalliancen, og der var enighed om, at et samarbejde med KL er vigtigt, også i fremtiden, men at DH’s retssikkerhedsindsats også indeholder andet.

Forretningsudvalget tog en indledende drøftelse af DH’s fremtidige arbejde med retssikkerhedsområdet, og vigtige elementer i den fremtidige indsats er forventningsafstemning og prioritering.

På baggrund af forretningsudvalgets evaluering og drøftelser udarbejder sekretariatet et udkast til en ny strategi for arbejdet med retssikkerhed. Udkastet vil blive drøftet med medlemsorganisationerne og efterfølgende fremlagt til godkendelse i forretningsudvalget.

12. Aktuel politisk drøftelse (fast punkt uden sagsfremstilling)Ingen bemærkninger.

13. Evaluering af DH’s repræsentantskabsmøde 2021

Forretningsudvalget evaluerede DH’s repræsentantskabsmøde den 29.-30. oktober, og der var enighed om, at det havde været et vellykket arrangement med gode debatter, god mødestyring og mulighed for netværk på tværs af medlemsorganisationerne.

Forretningsudvalgets betragtninger understøttes af en deltagerevaluering, som også tegnede et billede af stor tilfredshed med deltagelsen i DH’s repræsentantskabsmøde.

14. Budgetopfølgning 3. kvartal 2021

Regnskabet for 3. kvartal 2021 viser et mindre underskud end ved seneste budgetopfølgning, idet et forventet underskud på 570.000 kr. er reguleret til et underskud på ca. 464.000 kr. mod et budgetoverskud på 105.000 kr.

Forretningsudvalget tog orienteringen til efterretning.

15. Status på valg til FN’s Handicapkomité

Regeringen indstillede i maj 2021 Sif Holst som dansk kandidat til FN’s Handicapkomité. Valget til komitéen finder sted i New York den 14.-16. juni 2022, hvor der skal vælges ni af komitéens 18 medlemmer. DH varetager valgkampagnen i tæt samarbejde med Social- og Ældreministeriet samt Udenrigsministeriet. Status på kampagnen er, at hjemmesiden er opdateret og bliver det løbende, samt at der er udvalgt en række primære politiske mærkesager.

Forretningsudvalget tog orienteringen til efterretning.

16. Procedure for udpegning til råd og nævn

DH udpeger repræsentanter til en lang række råd og nævn, hvor de fleste udpegninger har en valgperiode på 4 år, som følger den kommunale valgperiode. DH’s repræsentantskab fastsætter de overordnede retningslinjer for udpegning til råd og nævn, mens selve udpegningskompetencen er fastsat af forretningsudvalget.

DH’s Strategi- og handlingsplan 2022-2025 fastslår, at repræsentanter i råd og nævn udgør en væsentlig del af DH’s interessevaretagelse, og det er derfor også vigtigt, at de udpegede repræsentanter er tilstrækkeligt klædt på til at repræsentere alle medlemsorganisationerne. Et konkret pejlemærke er således, at ”der skal sikres en tættere kobling af DH’s repræsentanter i råd og nævn til sekretariatet og bagland for at sikre vidensdeling”.

Forretningsudvalget bemærkede, at dette pejlemærke ses som en central del af det fremtidige arbejde med det interessepolitiske område.

Forretningsudvalget tog orienteringen til efterretning.

17. Orientering fra FU

Der blev orienteret om aktuelle initiativer og indsatser i de forskellige medlemsorganisationer.

18. Næste møde

Næste møde i forretningsudvalget er onsdag den 15. december, kl. 12.30-16.00. Mødet holdes som et fysisk møde.

19. Evt.

Der blev orienteret om programmet for Den Internationale Handicapdag den 3. december.